Papegaaie vloek só baie, dieretuin moes hulle skuifEen van die papegaaie wat so vreeslik vloek (Foto: Lincolnshire Wildlife Park/Facebook) ŉ Dieretuin in Engeland is baie verleë oor papegaaie wat besoekers begin vloek het. Die Licolnshire Wildlife Park het gesê die vyf gryspapegaaie is uit die publieke uitstalling geskuif, berig Lincolnshire Live. Die papegaaie, Eric, Jade, Elsie, Tyson en Billy, het onlangs by die dieretuin aangekom. Verskillende eienaars het in dieselfde week die papegaaie aan die dieretuin geskenk en die bestuur het besluit om hulle saam in kwarantyn te plaas. Kort daarna het hulle egter mekaar – en besoekers – begin vloek. Beamptes by die dieretuin sê hulle het mekaar die vloekwoorde geleer in die kort rukkie wat hulle bymekaar was. “Dit was chaos, almal van hulle het gevloek,” het Steve Nichols, uitvoerende hoof van die dieretuin, aan CNN Travel gesê. “Ons was besorg oor die kinders wat die dieretuin besoek.” Nichols het gesê hulle het oor die afgelope 25 jaar soms papegaaie gekry wat gekruide taal gebruik, en hulle het daaraan gewoond geraak, berig Lincolnshire Live verder. “Soms kry mens een wat vloek en dan is dit baie snaaks. Maar toevallig het ons vyf in dieselfde week gekry, en omdat hulle saam in kwarantyn geplaas is, het dit beteken dit was ŉ kamer vol voëls wat vloek.” Die bestuur van die dieretuin het gehoop dat die voëls hul streke sou laat vaar as hulle publiek vertoon word, maar toe die besoekers vir hulle gekruide taal lag, het dit hulle net aangehits. “Hoe meer hulle vloek, hoe meer lag mens gewoonlik en dit hits hulle net aan om nóg te vloek.” Omdat die dieretuin besorg was oor kinders wat blootgestel word aan die gekruide taal, het hulle besluit om die papegaaie te skei en hulle uit die publieke oog te verwyder. “Ek hoop hulle sal verskillende woorde in die kolonies aanleer, maar as hulle die ander ook leer vloek en ek het uiteindelik 250 voëls wat vloek, dan weet ek nie wat ons gaan doen nie,” het Nichols aan die BBC gesê. “Sommige besoekers het gedink dit is snaaks, maar omdat kinders ons oor naweke besoek, moes ons hulle skuif.” Personeellede hoop die vyf se taalgebruik sal binnekort meer gesinsvriendelik wees. The famous swearing parrots unveiled…. ???????????? #lincswildlifepark #lincolnshirewildlifepark #swearingparrots Posted by Lincolnshire Wildlife Park on Tuesday, September 29, 2020